Twee beamptes in hof ná seun se skietdoodNathaniel Julies. (Foto: Twitter) Twee polisiebeamptes het Maandag in die Protea-landdroshof in Soweto verskyn in verband met die dood van die 16-jarige Nathaniel Julies van Eldoradopark. “Die twee verdagtes is aangekla van moord, die afvuur van ŉ vuurwapen in die openbaar, die onwettige besit van ammunisie en regsverydeling,” het Ndileka Cola, woordvoerder van die onafhanklike polisieondersoekdirektoraat (Opod), gesê. Sers. Simon Ndyalvane en konst. Cyalene Whiteboy bly in aanhouding en moet weer op 10 September in die hof verskyn. Maroela Media het vroeër berig die polisiebeamptes, verbonde aan die plaaslike polisie se misdaadvoorkomingseenheid, is Vrydag in hegtenis geneem nadat Nathaniel Woensdag na bewering in die kruisvuur tussen ŉ bende en die polisie beland het. Nathaniel is gebore met Down se sindroom. (Foto: AP Photo/Themba Hadebe) Die skietgeveg tussen die bendelede en die polisie het ontstaan nadat die polisie ŉ wenk ontvang het oor gesteelde motoronderdele in die omgewing. Volgens berigte voer die familie aan die seun is dood toe hy nie op versoeke van die polisie gereageer het nie. Hy kon egter nie daarop ag slaan nie weens die sindroom. Die gemeenskap het vandeesweek geregtigheid geëis vir Nathaniel se dood. Dit het tot betogings in die gebied gelei en polisiebeamptes moes rubberkoeëls gebruik om die ontstoke skare uiteen te jaag. Pres. Cyril Ramaphosa het vroeër sy medelye met Nathaniel se familie betuig. Hy het gesê die gewelddadige dood van enige jong mens is kommerwekkend. “My gedagtes en gebede is met Nathaniel se familie. Hy is van ŉ toekoms ontneem en sy tragiese dood het aanleiding gegee tot woede en onrus in ŉ gemeenskap wat beter verdien.”